

**OPĆINSKO VIJEĆE**

KLASA: 021-05/18-01/25

URBROJ: 2109/22-02-18-9

Orehovica, 11. rujna 2018.

Na temelju članka 36. stavka 13. Zakona o održivom gospodarenju otpadom (NN RH 94/13 i 73/17) i članka 16. Statuta Općine Orehovica (Službeni glasnik Međimurske županije broj 04/13, 1/18) Općinsko vijeće Općine Orehovica na 9. sjednici održanoj dana 11. rujna 2018. godine donijelo je

**ODLUKU**

**o mjerama za sprečavanje nepropisnog odbacivanja otpada i mjerama za uklanjanje otpada odbačenog u okoliš**

Članak 1.

(1) Ovom Odlukom određuju se način provedbe:

- mjera sprečavanja nepropisnog odbacivanja otpada

- mjera za uklanjanje otpada u okoliš

(2) Kad uklanjanje otpada zahtijeva mjere koje nisu propisane ovom Odlukom neposredno se primjenjuje Zakon.

Članak 2.

(1) Nepropisno odbačenim otpadom u smislu ove odluke, smatra se naročito:

* Otpad odbačen u okoliš
* Glomazni otpad ostavljen na javnoj površini
* Opasni i građevinski otpad odbačen na javnim površinama
* Svaki otpad odbačen pored spremnika odvojenog prikupljanja otpadnog papira, metala, stakla, plastike i tekstila te krupnog (glomaznog) otpada

Članak 3.

(1) Općina Orehovica uspostavit će sustav za zaprimanje obavijesti o nepropisno odbačenom otpadu putem obrasca objavljenog na mrežnoj stranici [www.orehovica.hr](http://www.orehovica.hr), objavljen u označenoj rubrici Plan gospodarenja otpadom. Ispunjeni obrazac o nepropisno odloženom otpadu može se dostaviti na email adresu: [o.orehovica@gmail.com](mailto:o.orehovica@gmail.com) ili osobno ili putem pošte na adresu Općina Orehovica, Jedinstveni upravni odjel, Čakovečka 9.

(2) Općina Orehovica će učestalo provoditi nadzor na svom području radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada.

Članak 4.

(1) Radi provedbe mjera iz članka 1. stavka 1. komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

(2) Rješenjem iz prethodnog stavka 1. ovog članka određuje se: lokacija odbačenog otpada, procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseci od dana zaprimanja rješenja.

(3) Protiv rješenja iz stavka 1. ovog članka može se izjaviti žalba nadležnom upravnom tijelu: Upravnom odjelu za prostorno uređenje, gradnju i zaštitu okoliša Međimurske županije.

(4) Istekom roka određenog rješenjem iz stavka 2. ovog članka komunalni redar utvrđuje ispunjavanje obveze određene rješenjem. Ako komunalni redar da obveza određena rješenjem iz stavka 1. ovog članka nije izvršena, Općina Orehovica dužna je osigurati uklanjanje tog otpada predajom ovlaštenoj osobi za gospodarenje tom vrstom otpada.

Članak 5.

(1) Općina Orehovica će podatke utvrđene rješenjem iz članka 4. stavka 1. Ove Odluke mjesečno unositi u mrežnu aplikaciju sustava evidentiranja lokacija odbačenog otpada iz članka 137. stavka 3. Zakona o održivom gospodarenju otpadom.

Članak 6.

(1) Sustav evidentiranja lokacija odbačenog otpada biti će uspostavljen sukladno zakonskim propisima i tehničkim mogućnostima Općine Orehovica.

Članak 7.

(1) Općina Orehovica ima pravo na naknadu troškova uklanjanja otpada iz članka 4. ove Odluke od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem, na kojem se otpad nalazio prema načelu “onečišćivač plaća”.

Članak 8.

(1) Ova Odluka stupa na snagu osmog dana od objave u Službenom glasniku Međimurske županije.

Predsjednik Općinskog vijeća Općine Orehovica

Marko Hunjadi